b'\n_START_ARTICLE_\nVaixell d\'abastament log\xc3\xadstic\n_START_PARAGRAPH_\nUn vaixell\xc2\xa0d\'abastament log\xc3\xadstic o una nau de suport log\xc3\xadstic, \xc3\xa9s una nau auxiliar capa\xc3\xa7 de transportar combustible, aigua potable, recanvis, aliments, munici\xc3\xb3 i medicines perqu\xc3\xa8 la flota a la qual acompanya pugui romandre en alta mar 20 dies o m\xc3\xa9s sense fer provisi\xc3\xb3 de combustible i sense atracar en cap port. Aquestes naus en moltes ocasions s\xc3\xb3n variants de vaixells mercants, amb millores militars com canons d\'autodefensa o protecci\xc3\xb3 NBQ._NEWLINE_Les naus d\'aquest tipus s\xc3\xb3n les que defineixen si una armada \xc3\xa9s o no una Armada de aig\xc3\xbces blaves. \xc3\x92bviament entre aquestes Armades tenim dues "subdivisions" entre les que tenen portaavions (com \xc3\xa9s el cas dels Estats Units, de Fran\xc3\xa7a, o del Regne Unit) i les que no en tenen (com Corea del Sud i Xile).\n_START_SECTION_\nCaracter\xc3\xadstiques\n_START_PARAGRAPH_\nEncara que dep\xc3\xa8n de les flotes, aquestes naus solen disposar d\'un espai per emmagatzemar combustible per vaixells, generalment es reserva la meitat o m\xc3\xa9s de la seva capacitat de c\xc3\xa0rrega, sol ocupar la tercera o quarta part del seu arqueig._NEWLINE_Aigua potable i dessalinitzadora d\'aigua: es reserva entre una quarta o cinquena part de la zona de c\xc3\xa0rrega, malgrat existir flotes com la dels Estats Units que disposen de les seves pr\xc3\xb2pies plantes dessalinitzadores en la majoria dels seus vaixells, especialment els m\xc3\xa9s grans. Munici\xc3\xb3 de diferents calibres i tipus, tant per als vaixells com per a la for\xc3\xa7a de desembarcament que poguessin transportar. Recanvis per a reparacions que pot realitzar la flota en alta mar._NEWLINE_Aliments secs. Aliments refrigerats. Aliments congelats. Medicines i farm\xc3\xa0cia. Els sis darrers apartats solen acaparar entre una quarta i una cinquena part de la c\xc3\xa0rrega \xc3\xbatil. Per dur a terme l\'aprovisionament de la flota aquestes naus disposen de: sortidors de combustible per als vaixells. Helic\xc3\xb2pters de transport militar per portar c\xc3\xa0rregues a altres vaixells i realitzar l\'aprovisionament. Un petit hospital. Grues per a la c\xc3\xa0rrega i desc\xc3\xa0rrega. Un espai per transportar petits contingents d\'infanteria de marina._NEWLINE_Per realitzar totes aquestes tasques i missions, les unitats d\'aprovisionament solen ser de gran grand\xc3\xa0ria, de vegades els m\xc3\xa9s grans bucs que posseeix una flota, arribant a despla\xc3\xa7ar 17.000 tones o m\xc3\xa9s, com els vaixells classe Kaiser en servei amb l\'Armada dels Estats Units o la de Xile els quals desplacen 42.000 tones en els seus m\xc3\xa9s de 200 metres d\'eslora, i portant, nom\xc3\xa9s en combustible per a bucs, tantes tones com pot pesar un creuer a plena c\xc3\xa0rrega. Per aquest motiu no totes les nacions disposen d\'aquest tipus de naus, algunes armades de primera l\xc3\xadnia no compten amb el suficient nombre d\'aquestes naus com per poder realitzar campanyes en punts allunyats de les seves costes. Aquest fou el cas de la Royal Navy durant la Guerra de les Malvines quan l\'Armada brit\xc3\xa0nica es va veure obligada a contractar bucs civils per transportar tots els subministraments per a la seva flota.'